Gazdaságinformatikus mesterképzés


A felvételi eljárásban maximum 100 pont érhető el az alábbiak szerint:
1) Az oklevél minősítésének kilencszerese: maximum 45 pont
2) A szóbeli felvételi vizsga eredménye: maximum 45 pont
3) Többletpontok: maximum 10 pont

A teljes kreditérték beszámításával figyelembe vehető gazdaságinformatikus BSc szakról érkező jelentkezők azonban választhatnak, hogy szóbeli vizsgát kívánnak-e tenni, vagy az oklevélminősítésük tizennyolcszorosa legyen a pontszámításuk alapja. A döntésüket írásban kell jelezniük a felvi@nye.hu címen – legkésőbb a vizsga előtti harmadik munkanapig. Amennyiben nem kérik a tizennyolcszorozást, és a vizsgán sem jelennek meg, úgy vesszük, hogy elálltak a jelentkezési szándékuktól.

A más oklevéllel (tehát nem gazdaságinformatikus BSc) érkezőknek előzetes kreditelismerési eljárást kell kezdeményezniük, amiről a következő linkre kattintva olvashatnak: https://felvetelizoknek.nye.hu/node/187 

A szóbeli felvételi vizsga

Minden jelentkezőnek összesen 6 tételt kell választania a tételsorból, legalább kettőt az A és legalább kettőt a B csoportból. A bizottság a választott tételek közül egyet fog kérdezni a felvételi során.

A csoport – Matematikai, operációkutatási és gazdasági ismeretek

1. Matematikai alapismeretek. Függvények, határérték, differenciál- és integrálszámítás. A deriválás gazdasági alkalmazásai, szélsőérték-számítás.
2. Valószínűségszámítás és statisztika. Valószínűségi változók, várható érték, szórás. Leíró statisztikai mutatók, statisztikai becslések és hipotézisvizsgálatok. A korreláció- és regresszióelemzés alapjai.
3. Operációkutatás és lineáris programozás. A lineáris programozási feladat matematikai modellje, grafikus megoldása. A szimplex módszer alapjai, a primál és duál feladat kapcsolata, a dualitás tételei. Szállítási és hozzárendelési feladatok.
4. Mikroökonómiai és makroökonómiai alapismeretek. Kereslet, kínálat, piaci egyensúly, fogyasztói és termelői döntések. A legfontosabb makrogazdasági mutatók.
5. Vállalatgazdaságtan és menedzsment. A vállalat működése, céljai és gazdasági folyamatai. A vezetés funkciói, a szervezeti struktúrák és a stratégiai menedzsment alapjai.
6. Marketingismeretek. A marketingmix elemei, a fogyasztói magatartás, a piacszegmentáció, a célpiacválasztás és a pozicionálás.
7. Pénzügyi alapismeretek. A pénz időértéke, jelenérték- és jövőérték-számítás. Befektetési döntések, hozam és kockázat. Az értékpapírok főbb típusai és jellemzőik.
8. Számviteli alapismeretek. A számviteli információs rendszer, a mérleg és az eredménykimutatás felépítése. A költségek, bevételek és az eredmény meghatározása. A pénzügyi beszámolók elemzésének alapjai.
9. Kontrolling és vállalati pénzügyek. A költség- és eredményelemzés módszerei. A menedzsmentkontroll-rendszerek szerepe, a vállalati finanszírozás és a pénzügyi döntéshozatal alapjai.

B csoport – Programozási és informatikai ismeretek

1. Számítógép-architektúrák. A számítógépek és a központi feldolgozóegység felépítése, működési alapelvei. Memóriák, háttértárak és perifériák. A digitális logikai áramkörök alapjai.
2. Operációs rendszerek. Az operációs rendszerek feladatai és szolgáltatásai. Folyamatkezelés, ütemezési algoritmusok, memória- és állománykezelés.
3. Programozási alapismeretek. Algoritmusok, adattípusok, változók, vezérlési szerkezetek, függvények és eljárások. Tömbök, struktúrák és mutatók alkalmazása C programozási nyelven.
4. Adatszerkezetek és algoritmusok. Tömbök, listák, vermek, sorok, fák és gráfok. Keresési és rendezési algoritmusok, az algoritmusok hatékonyságának vizsgálata.
5. Objektumorientált programozás. Az objektumorientált programozás alapelvei. Osztályok, objektumok, egységbezárás, öröklődés és polimorfizmus. Konstruktorok, interfészek és kivételkezelés.
6. Adatbázisrendszerek. Relációs adatmodell, kulcsok, hivatkozási integritás, adatbázis-tervezés és normalizálás. Az SQL nyelv adatdefiníciós, adatlekérdező és adatmódosító utasításai.
7. Mesterséges intelligencia és keresési algoritmusok. Állapottér-reprezentáció, mélységi és szélességi keresés. Heurisztikus keresési módszerek, A* algoritmus. Játékfák, minimax-eljárás és alfa-béta vágás.
8. Rendszer- és szoftverfejlesztés. A szoftverfejlesztési folyamat szakaszai, fejlesztési modellek és módszertanok. Követelményelemzés, tervezés, tesztelés és dokumentáció.
[bookmark: _GoBack]9. Informatikai menedzsment és informatikai biztonság. Informatikai projektek tervezése és irányítása. Az információbiztonság alapelvei, adatvédelem, hozzáférés-kezelés, informatikai kockázatok és biztonsági audit.
